Preşedintele ucrainean, Volodimir Zelenski, a apreciat vineri că Occidentul "se teme" atât de o înfrângere rusă, cât şi de una ucraineană, situaţie pe care a descris-o drept "absurdă", într-un interviu exclusiv acordat AFP, scrie AGERPRES.
"Ne aflăm într-o situaţie absurdă în care Occidentul se teme că Rusia va pierde războiul. Şi (în acelaşi timp) nu doreşte ca Ucraina să îl piardă. Pentru că victoria finală a Ucrainei va duce la înfrângerea Rusiei. Iar victoria finală a Rusiei va duce la înfrângerea Ucrainei" a spus el.
Zelenski nu vrea să audă de un armistiţiu pe durata Jocurilor Olimpice
Zelenski, a afirmat că a respins ideea unui "armistiţiu" în războiul cu Rusia pe durata Jocurilor Olimpice de la Paris pe care îl dorea preşedintele francez, Emmanuel Macron.
"I-am spus: Emmanuel, nu credem în asta. Să ne imaginăm pentru o secundă că există un armistiţiu. În primul rând, nu avem încredere în (Vladimir) Putin. În al doilea rând, nu îşi va retrage trupele. În al treilea rând, (...) spune-mi, Emmanuel, i-am zis, cine garantează că Rusia nu va profita de acesta pentru a-şi aduce trupele pe teritoriul nostru", a povestit Volodimir Zelenski, respingând un "armistiţiu care ar face jocul inamicul".